Lisa
Valga Vallavalitsuse 
03.08.2022 korraldusele nr 284
											
kultuuritEGEVUSE ja kogukonna arengU projektiTOETUSE taotluste hindamismetoodika

 1. ÜLDPÕHIMÕTTED
1.1.	Hindamismetoodika on koostatud „Kultuuritegevuse ja kogukonna arengu toetamise tingimused ja toetuse eraldamise kord“ (edaspidi määrus) § 8 lõige 5 alusel.
1.2.	Nõuetele vastavaks tunnistatud kultuuritegevuse taotlusi hindab Valga Vallavalitsuse (edaspidi vallavalitsus) poolt moodustatud kultuurialaste toetuste määramise komisjon.
1.3.	Nõuetele vastavaks tunnistatud kogukonna arengu taotlusi hindab vallavalitsuse poolt moodustatud kogukonnakomisjon.
1.4.	Juhul, kui projektide taotletav summa ületab taotlusvooruks eraldatud rahalisi vahendeid, siis arvestatakse rahastamisel lisaks hindamisel tekkinud pingereale ka piirkondlikku põhimõtet. Piirkondlik põhimõte tähendab seda, et valla tasakaalustatud arengu tagamiseks arvestatakse rahastamisel ka piirkonnaga (Valga, Õru, Tõlliste, Karula ja Taheva), kust taotlus on esitatud. Rahastuse saajate pingerida kujuneb kõrgema koondhinde saanud taotlustest piirkondade kaupa. 

2.	HINDAMINE
2.1.	Komisjoni liikmed peavad olema sõltumatud ja erapooletud. Sõltumatus ja erapooletus 
tähendab, et komisjoni liige ei tohi olla omandi-, sugulus- või muid olulisi sidemeid pidi 
seotud taotluse esitanud isiku või taotluse ettevalmistamisega. Seotuse olemasolul  on 
isik kohustatud taandama ennast antud taotlusvoorus taotluste hindamisest ja komisjoni 
koosolekul ettepanekute tegemisest, mis kajastatakse hindamiskoosoleku protokollis.
2.2.	Komisjoni töövorm on koosolek. Koosolek on otsustusvõimeline, kui sellest võtab peale komisjoni esimehe või tema asendaja osa vähemalt pool komisjoni koosseisust. Komisjoni otsused protokollitakse ja vormistatakse seitsme tööpäeva jooksul ning neile kirjutavad alla komisjoni esimees ja protokollija. Komisjoni liikme eriarvamus kantakse tema soovil protokolli ning tehakse vallavalitsuse istungil teatavaks antud küsimuse arutelul. 
2.3.	Taotlusi hinnatakse punktiskaalal 0−4. Hindamine toimub täisarvudes (0; 1; 2; 3; 4) ning hindamiskriteeriumite hinded ja hindamise koondhinne arvutatakse täpsusega kaks kohta pärast koma.
2.4.	Taotluse koondhinne moodustub punktis 3.2 sätestatud hindamiskriteeriumite alusel antud hinnete kaalutud keskmisest, millele lisandub boonus 0,5 punkti juhul, kui taotlusvorm on täidetud korrektselt.
2.5.	Boonuspunkti lisamine otsustatakse koosolekul hääletamise teel. Kui enamus on nõus, et taotlus on korrektselt täidetud, siis lisandub taotlusele 0,5 punkti. 
2.6.	Taotluse hinnang loetakse positiivseks, kui koondhinne on vähemalt 2,50.
2.7.	Positiivse hinnangu saanud taotlused järjestatakse kaalutud keskmise alusel pingeritta. Juhul, kui mitme projekti koondhinne on võrdne, eelistatakse projekte, mis said esimese ja teise hindamiskriteeriumi eest kokku kõrgema hinde.
2.8.	Komisjonid teevad vallavalitsusele taotluste rahuldamise, osalise rahuldamise või rahuldamata jätmise ettepaneku taotlusvooru toetuse eelarve ulatuses, vastavalt taotluste hindamise käigus tekkinud paremusjärjestusele.
2.9.	Negatiivse hinnangu saanud taotluste osas teeb vallavalitsus taotluse rahuldamata jätmise otsuse.

3.	HINDAMISSKAALA JA KRITEERIUMID 
3.1.	Hindamisskaala (hindamine toimub hindamisskaala alusel täisarvudes)
0 – puudulik 
1 – nõrk
2 – keskpärane
3 – hea
4 – väga hea

3.2.	Hindamiskriteeriumid

1. HINDAMISKRITEERIUM osakaal 30%	
Projekti mõju hindamisel arvestatakse järgmist:
•	Kas projekti eesmärk on sõnastatud soovitava tulemusena, selle saavutamine on realistlik ning see vastab määruse eesmärgile?
•	Kuivõrd aitab projekt kaasa Valga vallas kultuuritegevuse ja kogukondade arengu järjepidevuse tagamisele?	
Hinnete kirjeldus	
4	Projekti eesmärk on selgelt ja konkreetselt sõnastatud saavutatava tulemusena. Projekt aitab oluliselt kaasa Valga valla kultuuritegevuse ja kogukondade arengu  järjepidevuse tagamisele. Projekti eesmärk on reaalselt saavutatav projekti lõpuks.
Projekti tegevused aitavad kaasa eesmärgi saavutamisele.	
3	Projekti eesmärk on sõnastatud ebaselgelt. Projekt aitab oluliselt kaasa Valga valla kultuuritegevuse ja kogukondade arengu järjepidevuse tagamisele.	
2	Projekti eesmärk on sõnastatud ebaselgelt ja eesmärgi saavutamine projekti lõpuks on kaheldav. Projekt aitab pigem kaasa Valga valla kultuuritegevuse ja kogukondade arengu  järjepidevuse tagamisele.
Projekti tegevused aitavad osaliselt kaasa eesmärgi saavutamisele.	
1	Vahepealne hinnang.	
0	Projekti eesmärk on sõnastamata või ei vasta määruse eesmärkidele või ei ole reaalselt saavutatav. Projekti tegevused ei aita kaasa eesmärgi saavutamisele.	

2. HINDAMISKRITEERIUM osakaal 40%	
Projekti vajalikkuse hindamisel arvestatakse järgmist:
•	Kuivõrd on projekti elluviimine vajalik ja põhjendatud ning kas see aitab lahendada olulise probleemi või kitsaskoha?
•	Kas projekt on seotud valla- ja/või piirkonna arengukavaga?
•	Kuivõrd on projekti tegevused projekti probleemi lahendamiseks optimaalsed ja
võimalikest alternatiividest parimad?	
Hinnete kirjeldus	
4	Projekti elluviimine on väga vajalik, põhjendatud ja aitab lahendada olulise probleemi, kitsaskoha.
Projekti tegevused lahendavad probleemid väga hästi ja on võimalikest alternatiividest parimad. 
Projekt on seotud valla- ja/või piirkonna arengukavaga.	
3	Vahepealne hinnang	
2	Projekti elluviimiseks puudub oluline vajadus. Probleem ja kitsaskoht pole selgelt välja toodud.
Projekti tegevused lahendavad osaliselt probleemi. Leidub paremaid alternatiivseid lahendusi.
Projekt on kaudselt seotud valla- ja/või piirkonna arengukavaga.	
1	Vahepealne hinnang	
0	Projekti elluviimine ei ole vajalik ja põhjendatud. Probleem ja kitsaskoht pole välja toodud. 
Projekti tegevused ei lahenda probleemi. Leidub paremaid alternatiivseid lahendusi. 
Projekt ei ole seotud valla- ja/või piirkonna arengukavaga.	

3. HINDAMISKRITEERIUM osakaal 30% 	
Projekti eelarve hindamisel arvestatakse järgmist:
•	Kas projekti eelarve on läbipaistev, realistlik, mõistlik ja põhjendatud ning rahaline omafinantseering on garanteeritud?
•	Kas planeeritud kulud on vajalikud ja mõistlikud projekti eesmärkide saavutamiseks?	
Hinnete kirjeldus	
4	Projekti eelarve on arusaadav, põhjalikult lahti kirjutatud ja kõik kulud on põhjendatud. Projekti eelarve vastab turuhindadele. Planeeritud kulud on projekti eesmärkide saavutamiseks vajalikud ja mõistlikud. Rahaline omafinantseering on garanteeritud.	
3	Vahepealne hinnang. 	
2	Projekti eelarve on selge, kuid planeeritud kulud on vaid osaliselt põhjendatud. Eelarve vastab üldiselt turuhindadele.
Planeeritud kulud on projekti eesmärkide saavutamiseks osaliselt vajalikud ja mõistlikud.	
1	Vahepealne hinnang.	
0	Projekti eelarve on ebaselge ja planeeritud kulud ei ole  põhjendatud. Enamus eelarves planeeritud kuludest on turuhindadega võrreldes oluliselt üle või alahinnatud. Planeeritud kulud ei ole projekti eesmärkide saavutamiseks vajalikud ja mõistlikud. Rahaline omafinantseering ei ole garanteeritud.